* **ΣΥΛΛΟΓΟΣ ΙΔΙΟΚΤΗΤΩΝ ΣΥΝΕΡΓΕΙΩΝ ΕΠΙΣΚΕΥΗΣ ΜΗΧΑΝΩΝ ΑΥΤΟΚΙΝΗΤΩΝ**
* **ΣΥΛΛΟΓΟΣ ΕΠΙΣΚΕΥΑΣΤΩΝ ΑΜΑΞΩΜΑΤΩΝ ΚΑΙ ΒΑΦΕΩΝ ΑΥΤΟΚΙΝΗΤΩΝ ΑΘΗΝΩΝ ΚΑΙ ΠΕΡΙΧΩΡΩΝ**
* **ΠΑΝΕΛΛΗΝΙΟΣ ΣΥΝΔΕΣΜΟΣ ΙΔΙΟΚΤΗΤΩΝ ΣΥΝΕΡΓΕΙΩΝ ΕΠΙΣΚΕΥΗΣ ΦΡΕΝΩΝ ΑΥΤΟΚΙΝΗΤΩΝ**

24/5/2025

**Να αποσυρθεί τώρα το “Ψηφιακό Πελατολόγιο”**

**Καλούμε κάθε συνάδελφο να συμμετέχει στις κινητοποιήσεις**

Συνάδελφοι

 Η εφαρμογή του «Ψηφιακού Πελατολογίου» δημιουργεί σοβαρά προβλήματα στην λειτουργεία των μικρών επιχειρήσεων του κλάδου που στην συντριπτική τους πλειοψηφία είναι αυτοαπασχολούμενοι ή απασχολούν λίγους εργαζόμενους.

 Οι αυτοαπασχολούμενοι και οι μικροί επαγγελματίες, πέρα από τις συνηθισμένες εργασίες, από την διάγνωση βλαβών και την επισκευή τους είμαστε επιφορτισμένοι με παραγγελίες ανταλλακτικών, πληρωμές, εισπράξεις, τηλέφωνα, προσφορές, παραλαβή και παράδοση αυτοκινήτων, επικοινωνία με πελάτες κλπ. Η νέα ρύθμιση έρχεται να επεκτείνει τον χρόνο που απαιτείται για την προετοιμασία των εργασιών αυτών. Στην ουσία να διευρύνει παραπέρα το ωράριο εργασίας του κάθε αυτοαπασχολουμένου συνάδελφου, που δεν έχει την πολυτέλεια να προσλάβει εξειδικευμένο προσωπικό για όλες αυτές τις ψηφιακές διαδικασίες, και είναι υποχρεωμένος να διεκπεραιώσει μονός του.

Ο «ψηφιακός εκσυγχρονισμός» μας φόρτωσε με αρκετή επιπλέον ψηφιακή απασχόληση. My data ηλεκτρονικά τιμολόγια, ηλεκτρονικά δελτία αποστολής, ηλεκτρονικό μητρώο αποβλήτων, ψηφιακή κάρτα εργασίας, ψηφιακό μητρώο συνεργείων κλπ.

Το νέο μέτρο χειροτερεύει την κατάσταση.

* **Απαιτεί κατ’ ελάχιστο χρόνο 15-20 λεπτά** (απλή είσοδο, καταγραφή εργασίας, κόστους, έξοδο) **για κάθε όχημα χωρίς να υπολογίζονται οι διάφορες μεταβολές που μπορούν να διπλασιάσουν τον χρόνο** αυτό (έξοδο για δοκιμή, έξοδο από τις εγκαταστάσεις και επανείσοδο, μετάβαση του αυτ/του σε συνεργάτη για εκτέλεση άλλων εργασιών πχ ευθυγράμμιση) κλπ.
* Άμεση συνέπεια είναι το άγχος από την εντατικοποίηση των εργασιών, καλλιεργείται το έδαφος λαθών και παραλείψεων που όμως επισύρουν αυτόματα πρόστιμα, πολύ περισσότερο σε συνάδελφους με λιγότερες ψηφιακές δεξιότητες.
* Δεν είναι ίδια η κατάσταση για τις μεγαλύτερες επιχειρήσεις του κλάδου που έχουν έτσι και αλλιώς οργανωμένο λογιστήριο και εξειδικευμένο προσωπικό που μπορεί εύκολα να φέρει σε πέρας τέτοιου είδους διαδικασίες. Οι μικρές επιχειρήσεις δεν έχουν την δυνατότητα αυτή, θα βρεθούν σε μειονεκτική θέση.

Δεν μας πείθουν τα περί πάταξης της «φοροδιαφυγής». Τέτοιες εκστρατείες από τις κυβερνήσεις, γίνεται για να κρύψουν φορομπηχτικά μέτρα. Δηλαδή τα πρόστιμα των κάθε λογής αυτοματοποιημένων ελέγχων, αυτός είναι ο στόχος της κυβέρνησης, όπως παραδέχτηκε και ο διοικητής της ΑΑΔΕ. Η αύξηση, δηλαδή, της φορολογικής επιβάρυνσης των αυτοαπασχολούμενων του κλάδου.

**Τέρμα ποια με την κοροϊδία περί φοροδιαφυγής**. Oι μικρές επιχειρήσεις πληρώνουμε δυσανάλογους φόρους σε σχέση με τα εισοδήματα μας γιατί:

* Φορολογούμαστε με τεκμαρτό προσδιορισμό εισοδημάτων.
* Δεν έχουμε αφορολόγητο όριο με αποτέλεσμα να πληρώνουμε φόρο από το πρώτο ευρώ του εισοδήματος μας
* Πληρώνουμε ακόμα φόρο επιτηδεύματος οι προσωπικές εταιρείες ΟΕ, ΕΕ.
* Επιβαρυνόμαστε με προκαταβολή φόρου 55% (80% οι ΟΕ,ΕΕ)
* Στο παρελθόν έχουμε πληρώσει περαιώσεις, αυτόπεραιώσεις, κλείσιμο βιβλίων, αντικειμενικά κριτήρια κλπ.
* Πληρώνουμε σαν φυσικά πρόσωπα τεράστιους έμμεσους φόρους (ΦΠΑ, ΕΝΦΙΑ, ειδικό φόρο καυσίμων, τσιγάρων, ποτών κλπ.) καθώς τα εισοδήματα μας δεν φτάνουν να κεφαλαιοποιηθούν και καταναλώνονται για τον βιοπορισμό μας.

**Το νέο μέτρο δεν έχει στόχο τον δήθεν «εκσυγχρονισμό» μέσω της ψηφιοποίησης**. Οι τεχνικές και επιστημονικές εξελίξεις οδηγούν στην απλοποίηση των εργασιών και όχι την επιβάρυνση τους, στην μείωση του χρόνου εργασίας όχι την διεύρυνση του. Πολύ περισσότερο δεν μπορεί να αποτελούν φορομπηχτικό εργαλείο.

Καταγγέλλουμε το νέο μέτρο, επισημαίνουμε τις επιπτώσεις του στην δουλειά μας και καλούμε την κυβέρνηση να το αποσύρει.

**Όλοι την Παρασκευή 27/6 στις 12 στο Υπ. Οικονομικών**

(Νίκης 5-7 Σύνταγμα)

**Κλιμακώνουμε με απεργία και κινητοποίηση στην ΑΑΔΕ**

**με την εφαρμογή του μέτρου**